V piatok ohlásila výstavnícka spoločnosť Incheba, že zruší registráciu svojich akcií na bratislavskej burze. Akcionári budú mať šancu predať svoje akcie za zákonom definovaných podmienok. Tie by mali ich ochrániť pred nízkou cenou a ponúknuť cenu, za ktorú sa oplatí akcie skôr nemať ako mať. Akcie budú môcť predať za cenu určenú znalcom. Ostatné kritéria ako vlastné imanie na akciu alebo cena, za ktorú nadobudli spriaznené osoby akcie za posledný rok odhadujem nebudú použité. Na pripomenutie vlastné imanie na akciu ku koncu minulého roka bolo 144,8 Euro a posledný kurz na burze je 210 Euro.
Prečo vlastne o takej banalite písať? Veď znalci sú odborníci a ocenia celú firmu Incheba a teda akcia správne. Incheba je však trochu zvláštna. A poznám slovenské pomery.
Pozemky za necelé dva milióny
Kto pozná areál Incheby môže posúdiť o ako rozsiahly areál sa jedná. Predstavte si, že v účtovníctve ma ocenené pozemky na 1,75 milióny euro a budovy, teda výstavný areál v Petržalke, na 15,7 Mil. Euro. Podľa dnešného výpisu z katastra areál zahŕňa 22,2 hektárov a podľa výročnej správy 60 000 m2 krytej výstavnej plochy a 40 000 m2 voľnej plochy. Na ocenenie reálnej hodnoty týchto nehnuteľností nemusíte mať diplom, určite to nie je 16,5 Mil. Euro. Môj odhad je minimálne päťnásobný.
Mám veľkú obavu, že znalec nebude pozerať na list vlastníctva ako ja. Mám veľkú obavu, že si pozrie účtovníctvo, ktoré toho veľa o ocenení tak lukratívnych pozemkov nepovie. Práve naopak, úplné zavádza.
Poklad Incheby nie sú len nehnuteľnosti
Aj sám biznis Incheby vynáša slušne. Samozrejme biznis – výstavníctvo bez nehnuteľností robiť asi nejde. Samotné výstavy v Bratislave vynášajú Inchebe v čistom zisku cez dva milióny Euro. Cash flow je zrejme ešte vyšší. Úspešne sa rozvíja aj biznis v Prahe, aj keď v poslednom čase ho prenasledujú nešťastia. Povodeň, požiar a nepriazeň (po predchádzajúcej veľkej ústretovosti) pražskej radnice.
Skrátka najväčší akcionár a predseda predstavenstva p. Alexander Rozin svoj biznis robiť vie. Čo z toho budú mať akcionári ukáže až znalecký posudok. Treba pripomenúť, že zadávateľom a poskytovateľom údajov pre znalca je Incheba a jej predstavenstvo.
Nechajme sa prekvapiť.
Namiesto slov nechám hovoriť tabuľku:
|Konsolidované výsledky Incheba, a.s. v tis. Euro|
|Rok||2007||2008||2009|
|Výnosy||27 425||28 626||26 264|
|Zisk||2 577||1 911||3 098|
|Aktíva||38 561||37 783||36 285|
|Pozemky *||1 754||1 754||1 754|
|Stavby *||18 120||17 126||15 726|
|Vlastné imanie||28 255||28 343||30 943|
|Zisk na akciu||13,9||11,3||18,4|
|Obrat na akciu||148,2||154,7||142,0|
|Vlastné imanie na akciu||152,7||153,2||167,3|
|Počet akcií (po prepočte na nominál 33,2 Euro)||185 000|
|* údaj z individuálnej závierky|
|zdroj: www.incheba.sk|
Ešte poznámka, pred pár rokmi mi prišiel list z Incheby, ponúkali mi 2000 Sk za jednu akciu. V tom čase stála jedna akcia na burze okolo 8000 Sk. Vraj o takejto cene odkupovania vlastných akcií rozhodlo valné zhromaždenie. Neváhal som a poslal podnet na NBS, aby preskúmali tento pokus o jemne povedané prekabátenie akcionárov. Odpoveď NBS? Nič sa nedeje, všetko je OK.
Vlastním dve akcie Incheby.